Title: ประกาศกรมประมง เรื่อง กำหนดหลักเกณฑ์และระยะเวลาในการขออนุญาต การอนุญาต และการรายงานการขนถ่ายสัตว์น้ำในทะเล หรือการขนถ่ายสัตว์น้ำบริเวณท่าเทียบเรือประมงของเรือประมงนอกน่านน้ำไทย พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และระยะเวลาในการขออนุญาต การอนุญาต และการรายงานการขนถ่าย
สัตว์น้ำในทะเล
หรือการขนถ่ายสัตว์น้ำบริเวณท่าเทียบเรือประมงของเรือประมงนอกน่านน้ำไทย
พ.ศ. ๒๕๖๐

อาศัยอำนาจตามความในมาตรา ๘๗ วรรคสอง แห่งพระราชกำหนดการประมง พ.ศ.
๒๕๕๘ และที่แก้ไขเพิ่มเติม อธิบดีกรมประมงออกประกาศไว้ ดังต่อไปนี้

ข้อ ๑  ให้ยกเลิกประกาศกรมประมง
เรื่อง กำหนดหลักเกณฑ์และระยะเวลาในการขออนุญาต
การอนุญาต และการรายงานการขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมงของเรือประมงนอกน่านน้ำไทย
พ.ศ. ๒๕๖๐ ลงวันที่ ๑๕ กุมภาพันธ์ พ.ศ. ๒๕๖๐

ข้อ ๒  การขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือของรัฐชายฝั่งอื่นของเรือประมงนอกน่านน้ำไทยจะทำได้เฉพาะกรณีการขนถ่ายไปยังเรือขนถ่ายสัตว์น้ำหรือเป็นการขนถ่ายสัตว์น้ำที่ปฏิบัติตามกฎหมาย
กฎ หรือระเบียบของประเทศไทยและรัฐชายฝั่งนั้น
และกฎหรือระเบียบขององค์การระหว่างประเทศที่เกี่ยวข้อง

ข้อ ๓  ก่อนดำเนินการขนถ่ายสัตว์น้ำไม่น้อยกว่ายี่สิบสี่ชั่วโมง
ไม่ว่าจะเป็นการขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมงของรัฐชายฝั่งอื่น
ให้ผู้ควบคุมเรือประมงที่ทำการประมงนอกน่านน้ำไทยแจ้งขออนุญาตต่อพนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ
กรมประมง ทุกครั้ง โดยผ่านระบบการรายงานทางอิเล็กทรอนิกส์ตามประกาศกรมประมง เรื่อง
กำหนดหลักเกณฑ์และวิธีการติดตั้งระบบติดตามเรือประมงและดูแลรักษาระบบติดตามเรือประมง
ที่ทำการประมงนอกน่านน้ำไทยให้สามารถใช้งานได้ตลอดเวลา พ.ศ. ๒๕๖๐ ลงวันที่ ๑๐
กุมภาพันธ์ พ.ศ. ๒๕๖๐ และที่แก้ไขเพิ่มเติม
และให้พนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ
กรมประมง แจ้งผลการพิจารณาภายในยี่สิบสี่ชั่วโมงนับแต่เวลาที่ได้รับแจ้ง

ข้อ ๔  เมื่อดำเนินการขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมงของรัฐชายฝั่งอื่นเสร็จสิ้นแล้ว
ให้ผู้ควบคุมเรือประมงที่ทำการประมงนอกน่านน้ำไทยรายงานการขนถ่ายสัตว์น้ำภายในยี่สิบสี่ชั่วโมง
ผ่านระบบการรายงานทางอิเล็กทรอนิกส์ตามประกาศกรมประมง เรื่อง
กำหนดหลักเกณฑ์และวิธีการติดตั้งระบบติดตามเรือประมงและดูแลรักษาระบบติดตามเรือประมงที่ทำการประมงนอกน่านน้ำไทยให้สามารถใช้งานได้ตลอดเวลา
พ.ศ. ๒๕๖๐ ลงวันที่ ๑๐ กุมภาพันธ์ พ.ศ. ๒๕๖๐ และที่แก้ไขเพิ่มเติม

ข้อ ๕  กรณีทำการขนถ่ายสัตว์น้ำที่อยู่ในความรับผิดชอบของคณะกรรมาธิการปลาทูน่าแห่งมหาสมุทรอินเดีย
(Indian Ocean Tuna Commission ; IOTC) ณ ท่าเทียบเรือ ก่อนดำเนินการขนถ่ายสัตว์น้ำ
ให้เจ้าของเรือหรือผู้ควบคุมเรือประมงที่ทำการประมงนอกน่านน้ำไทยแจ้งขออนุญาตต่อรัฐเจ้าของท่า
ไม่น้อยกว่าสี่สิบแปดชั่วโมง เมื่อดำเนินการขนถ่ายสัตว์น้ำเสร็จสิ้น
เจ้าของเรือหรือผู้ควบคุมเรือประมงดังกล่าวต้องส่งรายงานการขนถ่ายสัตว์น้ำ
ตามแบบฟอร์ม IOTC Transhipment Declaration แนบท้ายประกาศนี้
ให้กองควบคุมการประมงนอกน่านน้ำและการขนถ่ายสัตว์น้ำ
กรมประมง ผ่านทางไปรษณีย์อิเล็กทรอนิกส์ thaifoc@fisheries.go.th ภายในสิบห้าวันหลังการขนถ่ายสัตว์น้ำเสร็จสิ้น

ข้อ ๖  กรณีทำการขนถ่ายสัตว์น้ำชนิดที่อยู่ภายใต้กรอบความตกลงการทำประมงสำหรับพื้นที่ทางตอนใต้ของมหาสมุทรอินเดีย
(Southern Indian Ocean Fisheries Agreement : SIOFA) เจ้าของเรือหรือผู้ควบคุมเรือประมงที่ทำการประมงนอกน่านน้ำไทยต้องแจ้งกำหนดการในการขนถ่ายสัตว์น้ำให้กองควบคุมการประมงนอกน่านน้ำและการขนถ่ายสัตว์น้ำ
กรมประมง ทราบล่วงหน้าอย่างน้อยเจ็ดวันแต่ไม่เกินสิบสี่วัน
ก่อนดำเนินการขนถ่ายสัตว์น้ำ และเมื่อจะทำการขนถ่ายสัตว์น้ำ
ให้เจ้าของเรือหรือผู้ควบคุมเรือประมงดังกล่าวแจ้งการขนถ่ายสัตว์น้ำ
อย่างน้อยยี่สิบสี่ชั่วโมงก่อนดำเนินการขนถ่ายสัตว์น้ำโดยใช้แบบฟอร์ม SIOFA Transshipment At Sea/ In Port Notification
แนบท้ายประกาศนี้ต่อกองควบคุมการประมงนอกน่านน้ำและการขนถ่ายสัตว์น้ำ กรมประมง ผ่านทางไปรษณีย์อิเล็กทรอนิกส์ thaifoc@fisheries.go.th
เมื่อดำเนินการขนถ่ายสัตว์น้ำเสร็จสิ้น
เจ้าของเรือหรือผู้ควบคุมเรือประมงที่ทำการประมงนอกน่านน้ำไทยต้องรายงานการขนถ่ายสัตว์น้ำ
ภายในยี่สิบสี่ชั่วโมง ต่อกองควบคุมการประมงนอกน่านน้ำและการขนถ่ายสัตว์น้ำ
กรมประมง โดยใช้แบบฟอร์ม SIOFA Transshipment At Sea/ In Port Declaration
แนบท้ายประกาศนี้ ผ่านทางไปรษณีย์อิเล็กทรอนิกส์ thaifoc@fisheries.go.th

ข้อ ๗  กรณีการขนถ่ายสัตว์น้ำที่อยู่นอกเหนือจากข้อ
๕ และข้อ ๖ ไม่ว่าจะเป็นการขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมงของรัฐชายฝั่งอื่น
ให้เจ้าของเรือหรือผู้ควบคุมเรือประมงที่ทำการประมงนอกน่านน้ำไทยจัดทำรายงานการขนถ่ายสัตว์น้ำ
Transshipment Declaration ตามแบบแนบท้ายประกาศนี้
ส่งให้แก่พนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ
กรมประมง ณ ท่าเทียบเรือประมง
เพื่อให้พนักงานเจ้าหน้าที่ตรวจสอบเมื่อกลับเข้าเทียบท่า

ข้อ ๘[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓๐ ตุลาคม พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑. IOTC Transhipment Declaration
๒. SIOFA TRANSSHIPMENT AT SEA/ IN PORT DECLARATION
๓. แบบรายงานการขนถ่ายสัตว์น้ำ (Transshipment Declaration)
(ดูข้อมูลจากภาพกฎหมาย)

ปุณิกา/อัญชลี/จัดทำ
๖ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๕ ง/หน้า ๓๘/๓๑ ตุลาคม ๒๕๖๐